b'\n_START_ARTICLE_\nNusinersen\n_START_SECTION_\nMedicinska uporaba\n_START_PARAGRAPH_\nNusinersen je indiciran za zdravljenje spinalne mi\xc5\xa1i\xc4\x8dne atrofije. Zdravljenje z zdravilom Spinraza je treba uvesti \xc4\x8dimprej po postavitvi diagnoze.\n_START_SECTION_\nU\xc4\x8dinkovitost\n_START_PARAGRAPH_\nU\xc4\x8dinkovitost nusinersena so ugotavljali v dveh klini\xc4\x8dnih raziskavah tretje faze, ENDEAR, v katero so zajeli 121 dojen\xc4\x8dkov s SMA, in CHERISH, v katero so zajeli 126 otrok, pri katerih so se simptomi bolezni pojavili po \xc5\xa1estem mesecu starost. Bolniki so prejemali ali zdravilo ali placebo. V raziskavi ENDEAR so dosegli klini\xc4\x8dno izbolj\xc5\xa1anje motori\xc4\x8dnih funkcij pri 51\xc2\xa0% prejemnikov nusinersena, medtem ko v skupini s placebom ni pri\xc5\xa1lo do izbolj\xc5\xa1anja pri nobenem bolniku. V raziskavi CHERISH so po 15 mesecih zdravljenja zabele\xc5\xbeili napredek v motori\xc4\x8dnih funkcijah pri bolnikih, ki so prejemali nusinersen, medtem ko je motori\xc4\x8dna funkcija v skupini, ki je prejemala placebo, upadla.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPo dajanju subkutano ali intravensko apliciranih protismiselnih oligonukleotidov so v nekaterih primerih, vendar ne pri zdravilu nusinersen, opazili trombocitopenijo (zni\xc5\xbeano koncentracijo krvnih plo\xc5\xa1\xc4\x8dic) in abnormalnosti strjevanja krvi, vklju\xc4\x8dno z akutno hudo trombocitopenijo. \xc4\x8ce je klini\xc4\x8dno indicirano, je pred dajanjem zdravila priporo\xc4\x8dljivo laboratorijsko testiranje trombocitov in strjevanja krvi._NEWLINE_Leta 2018 so poro\xc4\x8dali o ve\xc4\x8d primerih komunikantnega hidroencefalusa (oblika vodenoglavosti) pri zdravljenih otrocih in odraslih. Ni znano, ali obstaja povezava z zdravilom.\n_START_SECTION_\nFarmakologija\n_START_PARAGRAPH_\nSMA je progresivna \xc5\xbeiv\xc4\x8dno-mi\xc5\xa1i\xc4\x8dna bolezen, ki nastane zaradi mutacij na kromosomu 5q na genu SMN1. Drug gen SMN2, ki je lociran blizu SMN1, je odgovoren za majhno koli\xc4\x8dino nastanka beljakovine SMN (beljakovina pre\xc5\xbeivetja motori\xc4\x8dnega nevrona).  Nusinersen je protismiselni oligonukleotid, ki zve\xc4\x8duje dele\xc5\xbe vklju\xc4\x8ditve eksona 7 v kopije informacijske ribonukleinske kisline (mRNA) za beljakovino pre\xc5\xbeivetja motori\xc4\x8dnega nevrona 2 (SMN2), tako da se ve\xc5\xbee na_NEWLINE_mesto uti\xc5\xa1anja izrezovanja intronov (ISS-N1), ki je v intronu 7 predinformacijske ribonukleinske kisline (pre-mRNA) SMN2. Protismiselni oligonukleotid z vezavo izpodrine faktorje za izrezovanje, ki obi\xc4\x8dajno zavirajo izrezovanje. Izpodrinjanje teh faktorjev povzro\xc4\x8di ohranitev eksona 7 v mRNA SMN2, zato se izdelana mRNA SMN2 lahko prevede v funkcionalno beljakovino SMN s polno dol\xc5\xbeino. Nusinersen tako povzro\xc4\x8di, da je v osrednjem \xc5\xbeiv\xc4\x8devju na razpolago ve\xc4\x8d beljakovine SMN._NEWLINE_Zdravilo se porazdeli po osrednjem \xc5\xbeiv\xc4\x8devju ter dose\xc5\xbee terapevtske koncentracije v tar\xc4\x8dnih tkivih hrbtenja\xc4\x8de. Porazdeljuje se tudi v obkrajnih tkivih.  Razpolovna doba nusinersena je 135 do 177 dni v mo\xc5\xbegansko-hrbtenja\xc4\x8dni teko\xc4\x8dini in 63 do 87 dni v krvni plazmi. Presnavlja se po\xc4\x8dasi, prete\xc5\xbeno s hidrolizo, ki jo posreduje eksonukleaza (3\xe2\x80\x99- in 5\xe2\x80\x99-).\n_START_SECTION_\nKemijske lastnosti\n_START_PARAGRAPH_\nNusinersen je protismiselni oligonukleotid, v katerem so 2\xe2\x80\x99-hidroksi skupine na ribofuranozilnih obro\xc4\x8dih nadome\xc5\xa1\xc4\x8dene z 2\xe2\x80\x99-O-2-metoksietilnimi skupinami, fosfatne skupine na po nadome\xc5\xa1\xc4\x8dene s fosforotionatnimi.'